NRK-anmeldere boikotter Eurovision. Blir trolig ikke anmeldelser, sier kanalen.
Musikkanmeldere i NRK nekter å anmelde årets Eurovision grunnet Israels deltagelse. – Hadde føltes som et totalt svik, sier kritiker Espen Borge. – Slik det ser ut akkurat nå, kommer vi ikke til å anmelde Eurovision. Det forteller Elisabet Davidsen, NRKs redaksjonssjef i kulturavdelingen, til Aftenposten. Bakgrunnen er motstand blant NRKs musikkanmeldere.  – Flere av oppdragstagerne som NRK normalt bruker, har opplyst at de ikke ønsker å ta oppdraget med å skrive anmeldelser for Eurovision, sier Davidsen. – Ville vært helt utenkelig En av disse er Espen Borge. Han er frilanser og har anmeldt musikk for NRK siden 2019. I år er første gang siden 2020 han ikke kommer til å anmelde Eurovision.  – Det hadde jo aldri vært aktuelt å anerkjenne Israels deltagelse. Det ville jo vært helt utenkelig, sier Borge.  Han påpeker at Eurovision-anmeldelser ofte preges av en lett og ledig tone, som fokuserer på fest og moro. Det passer seg ikke med årets kontekst, mener han. Etter han selv takket nei til oppdraget, spurte han flere kolleger om de ville gjøre det samme om de ble spurt. Han fikk med seg tre kolleger, som også anmelder musikk: Even Samir Kaushik, Sofie Martesdatter Granberg og Ellisiv Sunde Myrva.  De bekrefter overfor Aftenposten at de er med på anmelderboikotten. Myrva sier hun er blitt spurt om å anmelde, og at hun har sagt nei.  – Som utgangspunkt er min jobb å være meningsbærende og ta aktive valg rundt anmeldelser. Kritikk kan ha stor betydning for den offentlige samtalen. Dets fravær likeså, sier Myrva. Mener NRK er feige Målet med boikotten er å legge press på NRK. Borge ønsker at kanalen skal be Den europeiske kringkastingsorganisasjonen (EBU) om å utestenge Israel fra konkurransen. At de ikke gjør det, er å «legitimere folkemord» mener han.  Borge påpeker at NRK rådet EBU til å utestenge Russland i 2022. Kringkastingssjef Vibeke Fürst Haugen og underholdningsredaktør Charlo Halvorsen har vist til at det da var et samlet Europa som ba om utestengelse av Russland.  På Borges kritikk svarer Halvorsen at NRK ikke kan drive sin egen utenrikspolitikk og oppfordre til kulturboikott av Israel. Han påpeker at ingen andre europeiske EBU-medlemmer har gjort dette. Borge mener NRK opptrer veldig feigt. – Jeg tror jo at hvis NRK hadde startet et press, så ville andre kringkastere fulgt etter.  Han legger til at også andre medier, som Aftenposten, bør avstå fra å anmelde i år. – Pressen har som prinsipp at den skal være uavhengig. Kan denne anmelderboikotten sette en uheldig presedens for journalisters rolleforståelse? – V begynner ikke å ta til orde for tosatsløsning eller politiske løsninger. Det handler bare om å ikke godta at en stat som er anklaget for folkemord, skal delta i en konkurranse som i utgangspunktet skal være apolitisk. Lettvint løsning? Redaksjonssjef Davidsen får spørsmål om hvorfor ikke andre ansatte i NRK kan anmelde musikken. Hun svarer at dette ikke er aktuelt på grunn av at Eurovision regnes som et NRK-program, og at kun eksterne oppdragsgivere anmelder NRK. – Er det en lettvint løsning som velges, fordi det allerede er mye kritikk rundt NRKs innstilling til årets Eurovision? – Vi har jobbet slik vi har jobbet med andre anmeldelser og eksterne oppdrag. Og må bare forholde oss til det som er situasjonen i denne saken. Davidsen understreker at NRK fremdeles kommer til å dekke arrangementet på nyhetsplass. Aftenpostens kulturredaktør: Blir anmeldelser Aftenposten skal fremdeles både anmelde og skrive nyhetssaker i forbindelse med årets Eurovision. Det bekrefter kulturredaktør Cecilie Asker. – Eurovision er både et kulturarrangement og en nyhetshendelse, vi kommer derfor til å dekke det som begge deler. Hvordan vi vekter dette, vil avhenge av hvordan det løpende nyhetsbildet utvikler seg, sier Asker. Hun understreker at boikott av nyhetsendelser ikke er et virkemiddel i Aftenpostens verktøykasse. – Våre vurderinger gjøres med utgangspunkt i journalistiske vurderinger, ikke som resultat av press fra utsiden. 
Flere av NRKs musikkanmeldere nekter å anmelde årets Eurovision på grunn av Israels deltagelse.  Espen Borge, en av anmelderne, mener det er helt utenkelig å anerkjenne Israels deltagelse, og at NRK legitimere folkemord ved å ikke presse på for å utestenge Israel fra konkurransen. Aftenposten vil derimot fortsette å anmelde og skrive nyhetssaker i forbindelse med årets Eurovision, uavhengig av Israels deltagelse.